'Hvad er det, jeg får for pengene?'

Stigningen skyldes med al sandsynlighed det hede boligmarked med mange bolighandler og priser, der har taget himmelspring.

Og da størrelsen på boligkøberens tinglysningsafgift afhænger af prisen på boligen, så kan tinglysningen hurtigt løbe op i et beløb, der svarer til et nyt køkken eller en rejse til Thailand.

Men det undrer Niels Ettrup Petersen, at afgiften skal være større, fordi han skal låne flere penge til at købe sin drømmegrund. For det koster vel ikke mere for Skat at registrere hans boligkøb, bare fordi priserne er steget så meget?

Det her er en skjult boligskat for boligejerne Anders Johansson, boligordfører (K)

- For mig er det lidt en "black box", hvad den her afgift betyder og indebærer. Jeg kan ikke rigtig forstå, hvad de 22.360 kroner indebærer. Hvad er det, jeg får for de penge?

Det, Niels Ettrup Petersen får, er statens officielle registrering af, at det er ham, der ejer grunden. Det foregår i dag via et login med nem-id på tinglysning.dk.

Parcelhusejere: 'Noget svineri'

Hos Parcelhusejernes Landsforening, der repræsenterer parcelhusejerne i Danmark, kalder man afgifterne en skjult skat og en rovdrift på boligkøberne.

- Når man skal have et kørekort, et pas eller offentlige attester, som man kun kan få et sted – herunder altså også en tinglysning – så er det altså noget svineri, at man lægger en ekstra skat på, siger Allan Malskjær, der er formand i Parcelhusejernes Landsforening.

Han mener, at tinglysningsafgiften burde have en størrelse, så det svarer til, hvad det koster at drive tinglysningssystemet.

- Tinglysningssystemet er til for, at vi skal vide, hvem der skylder hvad og hvorfor. Resten af beløbet, der lægges oveni, er en ren skat.

Skat brugte i 2017 74 millioner kroner på at drive tinglysningssystemet, oplyser Domstolsstyrelsen.

Det svarer til, at Skat sidste år tjente sin udgift på tinglysninger hjem næsten 100 gange.

Burde koste det samme uanset boligens pris

Skatteminister Karsten Lauritzen (V) har afvist at svare på, hvorfor Skats indtjening er steget så meget på tinglysninger, og om han mener, at det er et problem.

Men regeringskollegaerne fra De Konservative mener i høj grad, at der burde kigges på det.